Document ID: 32014R0214

REGULAMENTUL (UE) NR. 214/2014 AL COMISIEI
din 25 februarie 2014
de modificare a anexelor II, IV, XI, XII și XVIII la Directiva 2007/46/CE a Parlamentului European și a Consiliului de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (Directivă-cadru) (1), în special articolul 39 alineatul (2),
întrucât:
(1)
Directiva 2007/46/CE stabilește un cadru armonizat care cuprinde dispozițiile administrative și cerințele tehnice generale pentru toate vehiculele noi. Aceasta menționează, în special, actele de reglementare care stabilesc cerințele tehnice pe care vehiculele trebuie să le îndeplinească în vederea omologării CE de tip. În plus, prin Directiva 2007/46/CE, omologarea CE de tip a întregului vehicul a devenit obligatorie pentru vehiculele cu destinație specială, în conformitate cu calendarul stabilit în anexa XIX la aceasta.
(2)
Regulamentul (CE) nr. 661/2009 al Parlamentului European și al Consiliului (2) a introdus noi elemente de siguranță pentru vehicule și a prevăzut abrogarea mai multor directive și înlocuirea acestora cu regulamentele corespunzătoare ale Comisiei Economice pentru Europa a Organizației Națiunilor Unite (CEE-ONU).
(3)
Anexa XI la Directiva 2007/46/CE conține o listă de acte de reglementare pentru omologarea CE de tip a vehiculelor cu destinație specială, precum și dispoziții specifice privind aceste vehicule. Este esențial ca anexa XI să fie adaptată pentru a ține seama de modificările introduse prin Regulamentul (CE) nr. 661/2009. Se aplică data de aplicare a Regulamentului (CE) nr. 661/2009.
(4)
Pentru a obține armonizarea cerințelor tehnice aplicabile omologării CE de tip a întregului vehicul în cazul vehiculelor cu destinație specială, este esențial să se modifice anexa II la Directiva 2007/46/CE și să se stabilească cerințe mai stricte pentru ambulanțe și pentru vehiculele accesibile scaunelor rulante. Pentru a acorda industriei timpul necesar adaptării vehiculelor, aceste cerințe mai stricte trebuie să se aplice numai tipurilor noi de vehicule.
(5)
Anexa XVIII la Directiva 2007/46/CE prezenta relevanță pentru înregistrarea vehiculelor cu destinație specială pe baza vehiculelor incomplete care dețin o omologare națională de tip. Întrucât omologările CE de tip vor înlocui omologările naționale de tip în conformitate cu datele stabilite în anexa XIX la Directiva 2007/46/CE, se impune eliminarea anexei XVIII la sfârșitul perioadei de tranziție prevăzute în anexa XIX la Directiva 2007/46/CE.
(6)
Partea II a anexei IV la Directiva 2007/46/CE enumeră regulamentele CEE-ONU recunoscute ca alternativă la directivele menționate în partea I a anexei IV. Având în vedere abrogarea celor mai multe dintre aceste directive începând cu 1 noiembrie 2014, prin Regulamentul (CE) nr. 661/2009, precum și adoptarea unui nou regulament CEE-ONU privind siguranța pietonilor, se impune actualizarea mențiunilor relevante din partea II a anexei IV la Directiva 2007/46/CE. În plus, se impune corectarea mai multor erori din anexa IV la această directivă.
(7)
Anexa XII la Directiva 2007/46/CE a fost modificată în aceeași zi prin Regulamentul (UE) nr. 1229/2012 al Comisiei (3) și prin Regulamentul (UE) nr. 1230/2012 al Comisiei (4), ceea ce poate determina apariția unei situații neclare cu privire la numărul de unități permise pentru vehiculele care dețin o omologare de tip pentru serii mici, deoarece Regulamentul (UE) nr. 1229/2012 a fost redactat spre a fi publicat după Regulamentul (UE) nr. 1230/2012. Pentru a elimina această incertitudine, este necesară republicarea versiunii consolidate a anexei XII, astfel cum a fost modificată de aceste două texte juridice.
(8)
Prin urmare, Directiva 2007/46/CE ar trebui modificată în consecință.
(9)
Măsurile prevăzute în prezentul regulament sunt conforme cu avizul Comitetului tehnic pentru autovehicule,
ADOPTĂ PREZENTUL REGULAMENT:
Articolul 1
Directiva 2007/46/CE se modifică după cum urmează:
1.
Anexele II, IV, XI și XII se modifică în conformitate cu anexa la prezentul regulament.
2.
Anexa XVIII se elimină.
Articolul 2
Începând cu 1 noiembrie 2014, autoritățile naționale consideră că certificatele de conformitate ale vehiculelor nu mai sunt valabile în sensul articolului 26 alineatul (1), cu excepția cazului în care omologările de tip respective au fost actualizate pentru a ține seama de cerințele din anexa XI la Directiva 2007/46/CE, astfel cum a fost modificată prin prezentul regulament.
Cu toate acestea, cerințele suplimentare privind compartimentul pentru transportul pacienților din ambulanțe, prevăzute în apendicele 1 la anexa XI la Directiva 2007/46/CE, precum și cerințele suplimentare privind încercarea sistemului de ancorare a scaunelor rulante și a sistemului de reținere a ocupanților acestora din vehiculele accesibile scaunelor rulante, prevăzute în apendicele 3 la anexa XI la Directiva 2007/46/CE, se aplică de la 1 noiembrie 2014 numai pentru noile tipuri de vehicule.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Articolul 1 punctul 2, articolul 2, punctul 1 litera (a) și punctul 2 litera (b) punctul (i) din anexă se aplică de la 1 noiembrie 2014.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 februarie 2014.

Labels: 7
8
0